**ŠIAULIŲ MIESTO SAVIVALDYBĖS ADMINISTRACIJOS**

**MEDELYNO SENIŪNIJA**

**2023 M. MEDELYNO SENIŪNIJOS METINIO VEIKLOS PLANO ĮGYVENDINIMO ATASKAITA**

2024-01- V1-1

Šiauliai

**I.BENDROJI DALIS**

Medelyno seniūnija (toliau-Seniūnija) yra Šiaulių miesto savivaldybės administracijos struktūrinis teritorinis padalinys, veikiantis tam tikroje savivaldybės teritorijos dalyje. Seniūnijoje dirba du valstybės tarnautojai: seniūnė Eglė Šimkevičienė ir vyresnioji specialistė Karolina Bertašienė (nuo 2020 m. spalio 14 d. iki 2023 m. birželio 23 d. buvo atostogose vaikui prižiūrėti). Iki 2023 m. birželio 23 dirbo vyresnioji specialistė, pakaitinė valstybės tarnautoja – Jurgita Poškienė.

Seniūnijos pagrindinės funkcijos:

* pagal savo kompetenciją priima ir nagrinėja gyventojų prašymus, skundus bei pasiūlymus;
* tvarko gyvenamosios vietos deklaravimo duomenų ir gyvenamosios vietos neturinčių asmenų apskaitą;
* išduoda seniūnijos teritorijos gyventojams pažymas apie deklaruotą gyvenamąją vietą;
* išduoda charakteristikas fiziniams asmenims, dėl ginklo įsigijimo (laikymo);
* teikia pagalbą rinkimų komisijoms organizuojant rinkimus, referendumus;
* organizuoja viešuosius darbus;
* neatlygintinai atlieka seniūnijai priskirtos teritorijos gyventojams seniūnui priskirtus notarinius veiksmus;
* teikia informaciją ir konsultuoja savivaldybės veiklos klausimais.

Seniūnija savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos vyriausybės nutarimais, savivaldybės administracijos nuostatais, savivaldybės administracijos direktoriaus įsakymais ir administracijos direktoriaus patvirtintais seniūnijos veiklos nuostatais.

Medelyno seniūnija susiskirstyta į keturias seniūnaitijas ir seniūnaičiai išrinkti 2023 spalio mėn. 17 d.:

* Eglyno seniūnaitijos seniūnaitė – Albina Venciuvienė.
* Birutės g. seniūnaitijos seniūnaitis – Irena Zakarauskienė.
* Sodo g. seniūnaitijoje pakartotiniai seniūnaičio rinkimai vyks 2024 m. kovo 18-22 d., Kandidatas Aidas Zaloga.
* V.Bielskio g. seniūnaitijos seniūnaitis – Mantas Sindriūnas.

**II. GYVENAMOSIOS VIETOS DEKLARAVIMAS**

Seniūnijoje tvarkomi priskirtos teritorijos gyventojų gyvenamosios vietos deklaravimo duomenys, kurie perduodami Gyventojų registrui, priimamos seniūnijos gyventojų gyvenamosios vietos deklaracijos, tikrinamas jų pildymo teisingumas, priimamas sprendimas dėl deklaravimo duomenų taisymo, keitimo ar naikinimo, kaupiamos ir saugomos seniūnijos gyventojų gyvenamosios vietos deklaracijos, tikrinami pateikti dokumentai dėl užsienio piliečių laikinojo gyvenamosios vietos deklaravimo, išduodamos pažymos, teikiama gyvenamosios patalpos savininkui informacija apie asmenis, deklaravusius gyvenamąją vietą jiems nuosavybės ar kitokio teisėto valdymo, naudojimo ar disponavimo teise priklausančioje patalpoje.

Pagal turimus Gyventojų registro duomenis, 2024 m. sausio 1 d. Medelyno seniūnijoje gyvenamąja vietą deklaravusių gyventojų skaičius :

|  |  |  |
| --- | --- | --- |
| ***Gyventojai, deklaravę gyvenamąją vietą pagal amžiaus grupes*** | ***2022 m.*** | ***2023 m.*** |
| Vaikai iki 1 m. | - | 42 |
| Vaikai nuo 1 m. iki 18 metų | 1061 | 979 |
| Nuo 18 metų iki 65 metų | 3317 | 3460 |
| Daugiau kaip 65 metų | 987 | 1161 |
| ***Iš viso:*** | **5365** | ***5642*** |

2023 m. Medelyno seniūnijoje seniūnaitijose pagal amžių deklaravo gyvenamąją vietą:

|  |  |  |  |  |  |
| --- | --- | --- | --- | --- | --- |
| ***Seniūnaitijos pavadinimas*** | ***Gyventojai iki 1 m.*** | ***Gyventojai nuo 1 m. iki 18 m.*** | ***Gyventojai nuo 18 m. iki 65 m.*** | ***Gyventojai nuo 65 m.*** | ***Iš viso*** |
| Eglyno g. seniūnaitija | 10 | 232 | 785 | 249 | *1276* |
| Birutės g. seniūnaitija | 9 | 295 | 1065 | 338 | *1707* |
| Sodo g. seniūnaitija | 12 | 314 | 1187 | 413 | *1926* |
| V.Bielskio g. seniūnaitija | 11 | 138 | 423 | 161 | *733* |
| ***Iš viso:*** | ***42*** | ***979*** | ***3460*** | ***1161*** | ***5642*** |

Pagal gyvenamosios vietos deklaravimo duomenų ir gyvenamosios vietos neturinčių asmenų apskaitos tvarkymo funkciją:

|  |  |  |  |  |
| --- | --- | --- | --- | --- |
| ***Medelyno seniūnijoje*** | ***2022 m.*** | ***Iš jų elektroniniu būdu 2022*** | ***2023 m.*** | ***Iš jų elektroniniu būdu 2023*** |
| Deklaravo gyvenamą vietą | 383 | 158 | 253 | 82 |
| Deklaravo išvykimą į užsienį | 29 | 11 | 15 | 2 |
| Išduota pažymų apie deklaruotą gyvenamąją vietą | 61 | 19 | 154 | 22 |
| Išduota gyvenamųjų patalpų savininkams pažymų apie asmenis, deklaravusius gyvenamą vietą jų valdoje | 29 | 9 | 8 | 0 |
| Prašymai dėl deklaravimo duomenų pakeitimo ar naikinimo | 28 | 6\* | 14 | 2  4\* |
| Sprendimai dėl deklaravimo duomenų panaikinimo ir pakeitimo | 22 | 22\*\* | 14 | 14\*\* |
| Įtraukta gyventojų jų prašymu į gyvenamosios vietos neturinčių asmenų apskaitą | 11 | 0 | 17 | 0 |
| Išduota pažymų apie įtraukimą į gyvenamosios vietos neturinčių asmenų apskaitą | 1 | 0 | 0 | 0 |

\* Pateikti prašymai atmesti, pagrindas: nepateikė visų pagal įstatymą reikalaujamų dokumentų

\*\*Sprendimai registruojami Registrų centro deklaravimo sistemoje ir Seniūnijoje.

**III. SOCIALINĖ SRITIS**

Lopšelį darželį „Žilvitis“ 2021 metais lankė 110 vaikų. 2022 metais minėtą lopšelį darželį lankė 112 vaikų, o 2023 metais – 112 vaikų.

Medelyno progimnazijos pateiktais duomenimis (rugsėjo 1 dienai), 2021 metais mokykloje mokėsi 705 mokiniai, o 2022 metais – 772 mokiniai, 2023 metais – 759 mokinių.

Įvairiais socialiniais klausimais bendradarbiauta su Šiaulių miesto savivaldybės administracijos Socialinių išmokų ir kompensacijų skyriumi, Socialinių paslaugų skyriumi, Šiaulių apskrities VPK Šiaulių miesto ir rajono PK bendruomenių policijos pareigūnais, Lietuvos probacijos tarnybos Šiaulių regiono skyriumi, Šiaulių regiono atliekų tvarkymo centru, Šiaulių apskrities priešgaisrine gelbėjimo valdyba.

**IV. LĖŠŲ PASKIRSTYMAS**

2023 metais Seniūnijai valstybinės žemės laisvųjų plotų, t.y. žaliųjų plotų, gėlynų, medžių kirtimui-genėjimui ir kitiems aplinkos tvarkymo darbams skirta 14000 Eur, iš jų 900 turto įsigijimui:

|  |  |  |
| --- | --- | --- |
| ***Medelyno seniūnijoje*** | ***2022 m.*** | ***2023 m.*** |
| Skirta lėšų  Iš jų išleista: | 14200 € | 14000 €\*\* |
| Ilgalaikio turto įsigijimui | 5900\* € | 900\*\*\* € |
| Medžių, krūmų kirtimui, genėjimui, kelmų rovimui, žolės pjovimo paslaugos | 3904,82 € | 9824,76 € |
| Teritorijos tvarkymo darbams reikalingos įrangos remontas, detalių, tepalų ir kt. priemonių pirkimas | 3600,81 € | 2550,45 € |
| Kalėdinės eglutės puošimui - nupuošimui | 574,75 € | 635,25 € |
| Gėlynų priežiūrai | 219,62 € | 89,54 € |

\*Įsigytas Husqvarna Raider traktoriukas R216 AWD su 103 cm deka.

2023 m. vasario 13 d. direktoriaus įsakymu Nr. A-245 patvirtintas Šiaulių m. savivaldybės administracijos Medelyno seniūnijos 2023 m. veiklos planas, kuriame nurodytas skirtas asignavimas 9700 eurų, tačiau skirtos papildomos 4300 eurų lėšos žolės šienavimui.

\*\*\*Įsigyta vėjapjovė

MIESTO TVARKYMAS. KURUOJAMOS SUTARTYS:

|  |  |
| --- | --- |
| ***Atliekamų paslaugų pavadinimas*** | ***Juridinis asmuo, vykdantis darbus*** |
| Medžių ir krūmų kirtimo bei genėjimo paslaugų atlikimas | UAB „Šiaulių apželdinimas“ |
| Žaliųjų plotų vejų, žolynų, želdynų tvarkymas  (žolės šienavimas ir žolės bei lapų išvežimas) | UAB „ Ecoservice projektai“ |
| Komunalinių atliekų tvarkymas | VŠĮ Šiaulių regiono atliekų tvarkymo centras, |
| Šakų surinkimas | UAB „Švarinta“ |
| Geriamojo vandens tiekimas, nuotekų surinkimas, paviršutinių nuotekų tvarkymas | UAB „Šiaulių vandenys“ |

**V. VEIKLOS ANALIZĖ TEIKIANT PASLAUGAS**

Vykdant administracines funkcijas 2023 m. Medelyno seniūnijoje buvo gauti ir parengti raštai, išduotos pažymos, organizuoti susirinkimai, vykdyti kiti gyventojų prašymai. Skaičiai apie veiklos analizę, pateikti lentelėje:

|  |  |  |
| --- | --- | --- |
| ***Medelyno seniūnijoje*** | ***2022 m.*** | ***2023 m.*** |
| Gauta raštų | 118 | 120 |
| Išsiųsta raštų | 282 | 270 |
| Priimti nagrinėti gyventojų rašytiniai prašymai ir pasiūlymai | 55 | 79 |
| Surašyti faktinių duomenų patikrinimo aktai | 131 | 74 |
| Išduota pažymų apie šeimos sudėtį | 7 | 7 |
| Suorganizuota sueigų su seniūnaičiais (įskaitant ir išplėstines sueigas) | 4 | 4 |
| Atlikta notarinių veiksmų | 5 | 3 |

2023 m. kovo 30 d. Šiaulių m. savivaldybės taryba patvirtino Šiaulių miesto savivaldybės 2023–2025 metų užimtumo didinimo programą (sprendimo Nr. T-129). Šiaulių miesto savivaldybės (toliau – savivaldybė) 2023–2025 metų užimtumo didinimo programa (toliau – Programa) parengta siekiant kompleksiškai spręsti šiuo metu itin aktualias gyventojų užimtumo problemas ir skirta užimtumui skatinti ir motyvuoti darbo rinkai besirengiančius asmenis, nurodytus Lietuvos Respublikos užimtumo įstatymo (toliau – Užimtumo įstatymas) 22 straipsnio 7 dalyje. Programos tikslas – darbo rinkai besirengiančių asmenų integracija į darbo rinką, teikiant užimtumo skatinimo ir motyvavimo paslaugas. Taigi, kadangi minėtoje programoje nebeliko priemonės Nr.1 (1. nenuolatinio pobūdžio teritorijų, aplinkos tvarkymo, viešojo naudojimo teritorijų tvarkymo ir priežiūros, apželdinimo ir želdinių priežiūros darbai Šiaulių miesto savivaldybei priskirtose valstybinėse ir savivaldybės žemėse), todėl Seniūnija nebeturėjo galimybės įdarbinti asmenis teritorijos tvarkymui. Dėl šios priežasties Seniūnija kreipėsi į Šiaulių m. savivaldybės administracijos direktorių dėl papildomų lėšų skyrimo žolės šienavimui.

Medelyno teritorijoje buvo šienaujama žolė, grėbiami lapai, iškirsti krūmynai, prižiūrimos kapinaitės ir vaikų žaidimų aikštelė, tvarkomos Vijolės upelio pakrantės. Šie darbai buvo atlikti užsakant paslaugas iš įmonių (UAB „ Ecoservice projektai“, UAB „Šiaulių apželdinimas) bei pasitelkiant asmenis, atliekančius visuomenei naudingą veiklą. Visuomenei naudingą veiklą 2023 m. atliko 14 asmenų, 2 asmenimis mažiau nei 2022 m.

Rudenį, puoselėjant Medelyno seniūnijos aplinką, buvo geranoriškai bendradarbiaujama su seniūnijos gyventojais. Privačių namų savininkams, kurie grėbė ne tik savo, bet ir valstybinėje žemėje augančių medžių lapus ir juos sudėję į seniūnijos ženklintus didmaišius, informuodavo seniūniją, kuri pasirūpindavo lapų išvežimu.

Iki 2023 m. rugsėjo 1 d. įrengta Medelyno progimnazijos „Kids & Ride“ aikštelė pagal Medelyno seniūnijos seniūnaičio Manto Sindriūno pateiktą ir laimėtą projektą (Dalyvaujamojo biudžeto balsavimas už idėjas Šiauliams vyko 2022 m. gruodžio pr.-2023 m. sausio pr.)

2023 m. rugsėjo 4 d. Medelyno seniūnija inicijavo Medelyno bendruomenės „Vijolė“ visų per 2016-2019 m. projektines veiklas įsigytų ir įrengtų įrenginių, Palangos g. – Karklų g. vaikų žaidimų aikštelėje, perėmimo procedūrą Šiaulių miesto savivaldybės administracijos Medelyno seniūnijos nuosavybėn. 2023 m. spalio 12 d. gautas atsakymas iš Šiaulių miesto savivaldybės administracijos Turto valdymo skyriaus, jog Šiaulių miesto savivaldybė neperims šio turto, nurodydami, kad: „Bendruomeninės veiklos stiprinimo projektai skirti skatinti gyvenamųjų vietovių bendruomenių veiklą, jų savarankiškumą, sudaryti sąlygas bendruomenėms dalyvauti priimant sprendimus dėl bendruomenių narių viešųjų poreikių tenkinimo. Vykdant projektinę veiklą Medelyno bendruomenėje „Vijolė“ (toliau – Bendruomenė) panaudotos projektų įgyvendinimui skirtos lėšos, pasitelkta savanoriška bendruomenės narių veikla ir kiti Bendruomenės ištekliai. Atsižvelgdami į tai manome, kad siekiant užtikrinti Bendruomenės savarankiškumą, jos narių sutelktumą, tarpusavio pasitikėjimą ir supratimą, netikslinga Rašte nuodytą turtą perduoti Šiaulių miesto savivaldybės nuosavybėn. Bendruomenė likdama projektinių veiklų metu sukurto turto savininke turės galimybes ir priemones tenkinanti Bendruomenės narių viešuosius poreikius arčiausiai jų gyvenamosios vietos, bus užtikrintas Bendruomenės, jos įgyvendintų projektų veiklų tęstinumas ir ilgalaikis gyvybingumas.“

Teritorija buvo tvarkoma ir atsižvelgiant į seniūnaičių prašymus. Atsižvelgdama į kandidatės į seniūnaites Irenos Zakarauskienės prašymą, seniūnija kreipėsi į Šiaulių miesto savivaldybės administracijos Saugaus eismo komisiją dėl labai prasto matomumo išvažiuojant iš Medelyno progimnazijos mašinų stovėjimo aikštelės į Marijampolės gatvę. Prašymas įgyvendintas ir 2023 m. lapkričio mėn. pab. prie išvažiavimo įrengtas sferinis kelio veidrodis. Taip pat atsižvelgiant į seniūnaitės Albinos Venciuvienės su gyventojais prašymą, seniūnija kreipėsi į Šiaulių miesto savivaldybės administracijos Saugaus eismo komisiją dėl dažnai laikomų automobilių Šaltalankių gatvės atkarpoje tarp Karklų ir Lazdynų gatvių, nes stovintys automobiliai trukdo eismui, geram matomumui bei saugumui, ypač dėl šioje atkarpoje esančios autobusų sustojimo aikštelės, dėl to šioje atkarpoje 2023 m. gruodžio mėn. įrengti ženklai „stovėti draudžiama“.

Medelyno seniūnijos teritorijoje yra daug neprižiūrimų žemės sklypų, priklausančių fiziniams asmenims. Gavus informaciją apie neprižiūrimus žemės sklypus ir nuvykus nurodytais adresais, buvo surašyti virš 50 patikrinimo aktų ir informuojami savininkai su reikalavimu nušienauti žolę, sutvarkyti nuosavą teritoriją. Reikalavimus iki nurodyto termino neįvykdė 8 žemės sklypų savininkų, todėl 2023-07-31 pateiktas prašymas (Reg.Nr. MS-150) komisijai dėl įtraukimo į nenaudojamų žemės sklypų Šiaulių mieste sąrašą. 2023-08-18 mero potvarkiu Nr. A-M754 „Dėl 2023 m. Nenaudojamų privačios nuosavybės teise valdomų žemės sklypų sąrašo patvirtinimo“ įtraukti 7 nenaudojamų privačios nuosavybės teise valdomų žemės sklypų adresai (Medelyno seniūnijos). (2022 m. buvo įtraukti 9 nenaudojamų privačios nuosavybės teise valdomų žemės sklypų adresai)

Vadovaujantis 2021-08-27 Šiaulių miesto savivaldybės administracijos direktoriaus įsakymu Nr. A-1419 „Dėl gatvių asfaltavimo eilės tvarka sąrašo patvirtinimo“ 2023 m. užbaigti asfaltavimo darbai Karklų ir Skroblų gatvėse bei išasfaltuotos Šaltalankių, Utenos, Kretingos gatvės ir jų atkarpos.

2023 m. lapkričio 28 d. Pakruojo Atžalyno gimnazijoje vyko Šiaulių apskrities savivaldybių seniūnų sueiga, kurioje dalyvavo visų minėtos apskrities savivaldybių vadovai, LR Seimo narys Liudas Jonaitis, Viešojo valdymo agentūros direktorius Artūras Palekas, jo pavaduotoja Inga Sirutavičė, Tarnybos sąlygų skyriaus vedėja Lina Daujotaitė – Prūsaitienė, LSSA prezidentas Rolandas Bružas, direktorė Laima Tučienė, viceprezidentai apskrityse, Biržų rajono ir Vilniaus miesto savivaldybių seniūnų atstovai. Vienas iš aktualiausių klausimų seniūnams ir visiems valstybė tarnautojams – naujos redakcijos Valstybės tarnybos įstatymo taikymas nuo 2024 m. sausio 1 d.. Pirmą kartą seniūnų sueigoje LSSA kvietimu dalyvavo Viešojo valdymo agentūros darbuotojai. Direktorius A. Palekas ir atsakingos darbuotojos I. Sirutavičė bei L. Daujotaitė – Prūsaitienė trumpai ir aiškiai pristatė įstatymo pakeitimus nuo sausio 1 d., atsakė į dalyvių klausimus, nes daug neaiškumų seniūnams kelia nauja darbo apmokėjimo sistema, pasikeitimai vertinant valstybės tarnautojus, laukiantis ,,ištarnybinimas“ nuo 2025 m. sausio 1 d..

2023 m. lapkričio 24 d. Medelyno seniūnija raštu (Reg.Nr. MS-260) kreipėsi į Miesto koordinavimo skyrių dėl vaizdo stebėjimo kamerų įrengimo vaikų aikštelėje, esančioje Karklų-Palangos sankryžoje, nurodydama, kad „Medelyno seniūnijos teritorijoje nėra vaizdo kameromis stebimų viešų vietų, tačiau Karklų – Palangos gatvių sankirtoje yra Medelyno bendruomenės „Vijolė“ įkurta ir seniūnijos prižiūrima vaikų žaidimų aikštelė, kuri yra vienintelė erdvė Medelyno rajone skirta vaikams. Aikštelėje naudojasi ir suaugusieji kaip laisvalaikio zona, kurioje galima naudotis įrengtais treniruokliais ar tinklinio aikštele. Deja, bet aikštelėje renkasi taip pat ir asmenys, kurie sukurtą gerbūvį niokoja, laužydami suoliukus, treniruoklius ar su dažais piešdami ant sienų ir kitų paviršių. Medelyno bendruomenė „Vijolė“ prieš 6 metus buvo įrengusi vaizdo stebėjimo kamerą, kuri buvo užregistruota policijoje, tačiau su laiku vaizdo kamera nusidėvėjo, dėl to vaizdo kokybė tapo prasta, neįmanoma identifikuoti asmenų darančių nusikalstamą veiką. Beje 2023 m. rugsėjo mėnesį Medelyno seniūnija iš anonimo gavo vaizdo įrašą, kuriame buvo užfiksuotas nepilnametis asmuo, darant m.is administracinį nusižengimą, šioje vaikų žaidimų aikštelėje. Vaizdo įrašo dėka, Medelyno seniūnija galėjo perduoti informaciją policijai ir dėl to nepilnametis asmuo buvo identifikuotas, o jo tėvai buvo įpareigoti atstatyti padarytą žalą arba sumokėti administracinę baudą.“ Atsižvelgiant į aikštelės paskirtį kaip laisvalaikio zoną vaikams, taip pat numatomus projektus jos plėtrai ateityje, prašėme įtraukti Medelyno rajono vaikų žaidimų aikštelę į vaizdo kameromis prižiūrimų objektų sąrašą, siekiant vykdyti, Šiaulių miesto savivaldybės teritorijoje įrengtų vaizdo stebėjimo kamerų ir jų fiksuotų duomenų rinkimo ir naudojimo taisyklėse, patvirtintose Šiaulių miesto savivaldybės administracijos direktoriaus 2020 m. gegužės 13 d. įsakymu Nr. A-605, nustatytus viešųjų teritorijų stebėjimo vaizdo kameromis tikslus: „5.1 užtikrinti asmens, turto, visuomenės saugumą ir viešąją tvarką; 5.2. įgyvendinti nusižengimų ir kitų teisės pažeidimų prevenciją; 5.3. pagal kompetenciją fiksuoti galimus teisės pažeidimus.“

**VI. SOCIALINIAI PARTNERIAI**

Per 2023 metus bendradarbiauta su Šiaulių mieste ir Medelyne esančiais socialiniais partneriais: Medelyno bendruomenėmis, Policijos bendruomenės pareigūnais, Medelyno progimnazija, lopšeliu- darželiu „Žilvitis“ bei pavojingų atliekų tvarkymo įmone „Toksika“.

Policijos bendruomenės pareigūnų iniciatyva 2023 m. spalio pab. įvyko susitikimas dėl teisės pažeidimų Šiaulių m. ir r. PK aptarnaujamos teritorijos situacijų prevenciją. Diskusija vyko apie Medelyne esančias problemas. Susitarta gavus apklausos anketą skatinti balsuoti ir išskirti opiausias problemas Šiaulių mieste. Kai bus išreitinguotos problemos bus įtraukiamos į vykdomą situacijų prevencijos planą.

**VII. NEVYRIAUSYBINIŲ ORGANIZACIJŲ PROJEKTINĖ VEIKLA**

Įgyvendinant Nevyriausybinių organizacijų ir bendruomeninės veiklos stiprinimo 2022 metų veiksmų plano įgyvendinimo 1.1.4. priemonę „Stiprinti bendruomeninę veiklą savivaldybėse“, buvo pateiktas Medelyno gyvenamojo rajono bendruomenės projektas, tačiau neužtekus lėšų, projektas negavo finansavimo.

2023 metų pabaigoje „Idėjos Šiauliams“ konkursui, dalyvaujamojo biudžeto finansavimui projektus pateikė: mažos vertės (50 tūkst. Eurų) pateikė seniūnaitis Mantas Sindriūnas. Projektas „Medelyno vaikų žaidimo aikštelė“, kurio tikslas tvarkyti ir įrengti modernią vaikų žaidimų aikštelę, kuri Medelyno rajono vaikams taptų patrauklia vieta leisti laisvalaikį; didelės vertės (150 tūkst. Eurų) pateikė Medelyno gyventoja Eglė Ribikauskaitė. Projektas „Birutės gatvės dviračių ir pėsčiųjų tako asfaltavimas”, kurio tikslas atnaujinti Birutės g. (atkarpą nuo Karklų g. iki Žagarės g.) dviračių ir pėsčiųjų tako atkarpą. Dalyvaujamojo biudžeto balsavimo už idėjas Šiauliams pradžia 2023 m. gruodžio 4 d., pabaiga – 2024 m. sausio 3 d.

Informacija apie Medelyno seniūnijoje vykdomus projektus ir seniūnijos veiklą viešinta Šiaulių miesto savivaldybės interneto svetainėje [www.siauliai.lt](http://www.siauliai.lt/), Savivaldybės ir seniūnijos patalpose, skelbimų lentose bei visuomenės informavimo priemonėse.

Seniūnė Eglė Šimkevičienė